En 22 år gammel mann ble natt til mandag pågrepet av Oslo-politiet for gjentatte brudd på karantenebestemmelsene.

Nå har mannen fått et forelegg på 40 000 kroner, bekrefter jourhavende jurist Gina Salvesen i Oslo politidistrikt overfor Dagbladet.

- Forelegget er fastsatt i tråd med håndhevingsdirektivet som Riksadvokaten har gitt. Han har fått forkynt forelegget, men har valgt å ta betenkningstid, sier Salvesen til Dagbladet.

Skulle 22-åringen velge å ikke vedta forelegget, vil saken bli sendt til tingretten for beramming.

Trolig Norgesrekord

Skulle 22-åringen velge å vedta forelegget, er det trolig den største coronabota som er utstedt i Norge så langt.

Rent formelt har mannen fått forelegget for i alt tre brudd på karantenebestemmelse.

- Forelegget er gitt for brudd på karanteneplikten gjennom et forhold natt til torsdag, et forhold natt til søndag og et forhold natt til mandag, sier politiadvokat Salvesen til Dagbladet.

Politiet beskrev overfor Dagbladet 22-åringen natt til mandag som en kjenning.

Skru På Lyd Error Error FOLKETOMT: Så tomt for folkeliv har du aldri sett hovedstadens paradegate Karl Johans gate. Foto: Lars Eivind Bones / Dagbladet Vis mer

Kom fra Sverige

Mannen kom til Norge fra Sverige 25. mars, og ble da ilagt en karantene på i alt 14 dager.

Politiet stoppet mannen flere ganger i forrige uke og anmeldte ham, før de i natt fikk nok.

Klokka 01.20 ble mannen stoppet i en bil, anmeldt for enda et brudd på karantenebestemmelsene og deretter pågrepet.

- Dette er det første tilfellet jeg er kjent med i Oslo hvor noen er blitt pågrepet, fortalte operasjonsleder Vidar Pedersen til Dagbladet natt til mandag.